ክልሎች ከአዲስ አበባ አስተዳደር ተምሳሌታዊ ድርጊት ምን ይማራሉ?
ህፃናቱ ድምጻቸውን ከፍ አድርገው እያወሩ መንገዳቸውን ተያይዘውታል። ጨዋታቸው ትኩረቴን ስለሳበው ተከተልኳቸው። ስለተሰጣቸው የትምህርት ቤት የደንብ ልብስ (ዩኒፎርም)፣ የትምህርት ቁሳቁስና የምገባ ፕሮግራም ነበር የሚጫወቱት። አዲስ ነገር እንደሆነባቸው ከጨዋታቸው በመረዳቴ ጆሮዬን ሰጠሁ። ወንዱ ልጅ የክፍል ጓደኛውን ስም እየጠራ ዩኒፎርሙ የተቀዳደደ እንደነበር ይነግራታል። ምሳም ከእነርሱ ጋር ሲበላ አይቶት እንደማያውቅ ያጫውታታል። ሴቷም በተመሳሳይ በክፍሏ ውስጥ ሴቶችም ወንዶችም ያረጀ የደንብ ልብስ እንደሚለብሱና አንዳንዴ ምሳቸውን እንደሚያካፍሏቸው ነበር ያወራችለት።በዚህ የትምህርት ዘመን ሁሉም የትምህርት ቤቱ ተማሪዎች አዲስ ዩኒፎርም ስለተሰጣቸውና ምግብም በአንድ ላይ እንዲመገቡ መደረጉ በመንገድ ላይ ሲጨዋወቱ ያገኘኋቸው ተማሪ ዙፋን ንጉሤ እና ባባ ጌታቸው እንዳስደሰታቸው ነበር የነገሩኝ። በንፋስ ስልክ ላፍቶ ክፍለ ከተማ በሚገኘው አባይ አንደኛ ደረጃ ትምህርት ቤት ውስጥ የሚማሩት ተማሪ ዙፋን እና ባባ የአራተኛ ክፍል ተማሪዎች ሲሆኑ፣ የደንብ ልብስ የሚገዙላቸው ወላጆቻቸው እንደነበሩና ምሳም ቋጥረው እንደሚልኳቸው ነግረውኛል። ዘንድሮ ግን አዲስ ነገር በማየታቸው ተደስተዋል። በተለይ ያስደሰታቸው ሁሉም ተማሪ በእኩል አዲስ ልብስ መልበሱ ነው። የደንብ ልብሳቸውንም ወደውታል። ትምህርት ገና ባለመጀመሩ ስለምገባ ፕሮግራሙ ሊነግሩኝ አልቻሉም። ያነጋገርኳቸው አንዳንድ ወላጆችም የተማሪዎቹን ደስታ ይጋራሉ። የሶስት ልጆች እናት የሆኑት ወይዘሮ መንበረ ወንድሙ ባለቤታቸውን በሞት ካጡ ወዲህ በአነስተኛ የንግድ ሥራ ልጆቻቸውን ማስተዳደር እንደከበዳቸው ይናገራሉ። ዘንድሮ አንደኛ ክፍል ላስመዘገቡት ልጃቸው የደንብ ልብስና የትምህርት ቁሳቁስ ማሟላት የሶስተኛ ክፍል ተማሪ ለሆነው ልጃቸውም ደብተርና እስክሪፕቶ መግዛት ይጠበቅባቸው ነበር። መንግሥት ይህን በማሟላቱ አንድ የኑሮ ጫና እንደተቃለለላቸው ይናገራሉ። መጠነኛም ቢሆን ለማስመዝገቢያ ከሚከፍሉት ወጭ ጋር ከባድ እንደነበር ይገልጻሉ። የምገባ ፕሮግራም መኖሩም በሌሊት ተነስቶ ምሳ መቋጠርና ምን እንደሚቋጥሩ ከመጨነቅ እንደሚያድናቸው ተስፋ አድርገዋል። የአራት ልጆች እናት የሆኑት መምህርት የማታ ከበደ ተማሪዎች ያሉባቸውን ችግሮች ከርሳቸው በላይ የሚያውቅ እንደሌለ ይናገራሉ። እርሳቸውም ቢሆኑ የወር ገቢ ይኑራቸው እንጂ የአራት ልጆቻቸውን ፍላጎት ለማሟላት እንዳልቻሉ ይገልጻሉ። መቀየሪያ የደንብ ልብስ ማሟላት ለእርሳቸው ቅንጦት ነው። የቤት ኪራይ፣ ቀለብና የተለያዩ ወጭዎች ያረጀውን የደንብ ልብስ ለልጆቻቸው ለመቀየር እንኳን ችግር ሆኖባቸዋል። መንግሥት በጣም ዝቅተኛውን ህብረተሰብ ብቻ ሳይሆን እንደርሳቸው አነስተኛ ደመወዝ ተከፋይ የሆነውንም የመንግሥት ሰራተኛ እንደረዳ ያስረዳሉ። አስተያየት ሰጭዎቹ አዲስ አበባ ከተማ አስተዳደር ያደረገው የትምህርት ቁሳቁስ ድጋፍ፣ የደንብ ልብስ የማሟላትና የምገባ ፕሮግራም በሌሎችም የሀገሪቱ አካባቢዎች በተመሳሳይ ቢፈጸም ሀገራዊ ፋይዳው የጎላ ይሆናል። በአዲስ አበባ ከተማ ላይ የሚስተዋለው የተማሪዎች ችግር በተመሳሳይ እዛም እንደሚኖር በመጠቆም ክልሎች ተሞክሮውን ቀምረው በሚቀጥለው የትምህርት ዘመን በየአካባቢያቸው ተግባራዊ እንደሚያደርጉ ጠቁመዋል። በአዲስ አበባ ከተማ የተደረገውን በጎ ነገር የሰሙ የተለያዩ አካባቢ ተማሪዎች እነርሱም ተጠቃሚ ቢሆኑ እንደሚፈልጉ ተናግረዋል። በትምህርት ሚኒስቴር የትምህርት
ቤቶች መሻሻል ፕሮግራም
ዳይሬክቶሬት ክፍል ውስጥ
የመጀመሪያ ደረጃ ትምህርት
መሻሻል ባለሙያ እና የትምህርት ቤት ምገባ ፕሮግራም ተጠሪ አቶ አሸናፊ ጌታቸው የትምህርት ቁሳቁስ ማሟላት ባለመቻልና ምግብ በማጣት ከትምህርት ገበታ የሚቀሩ ልጆች እንዳይኖሩ እንዲሁም ባለፉት ተሞክሮዎች የነበሩትን ትምህርት የማቋረጥ ምጣኔ፣ በትምህርት የመዝለቅንና ሌሎችንም የውጤት ትንተና በማካሄድ ተነሳሽነቱን እንደወሰደ ይገምታሉ። በትምህርት ዘርፉ ከሚያጋጥሙት
ማነቆዎች ምግብ የማያገኙ
ተማሪዎች ችግር አንዱ
እንደሆነና ችግሩንም ለመቋቋም
ከመንግሥት አቅም በላይ
እንደሆነ ያወሱት አቶ
አሸናፊ ከዚህ አንጻር
በከተማ አስተዳደሩ በተለያዩ
አካላት ሲደረጉ የነበሩ
ድጋፎችን አቀናጅቶ ወጥ
በማድረግ የወሰደውን ተነሳሽነት
ያደንቃሉ። ክልሎችም ትምህርት
ወስደው በተመሳሳይ እንዲተገብሩ
ለማስቻል የከተማ አስተዳደሩ
የተጠቀማቸውን ዘዴዎች ብቻ ሳይሆን፣ ድጋፉ በአመቱ መጨረሻ በትምህርት ውጤት ላይ ያስገኘውም መሻሻል አብሮ መተንተን ይኖርበታል ብለዋል። አቶ አሸናፊ እንዳስረዱት በተለይ የምገባ ፕሮግራሙ የምግብ ፍላጎትን ብቻ ማሟላት ሳይሆን ህጻናቱ የተመጣጠነ ምግብ እንዲያገኙ ማድረግ መሆን ይኖርበታል። የምገባ ሥርአቱ እንዴት መመራት እንዳለበት፣ ተጠያቂነትንም የሚያሰፍን፣ በአጠቃላይ በፖሊሲ ማዕቀፍ እንዲደገፍ በሀገር ደረጃ ረቂቅ ፖሊሲ ተዘጋጅቷል። ረቂቁ በአመራር ደረጃ ባሉ አካላት እጅ ይገኛል። ጸድቆ ሥራ ላይ ከዋለ የምገባ ፕሮግራም መፍትሄ ያገኛል። የትምህርት ቁሳቁስ የማሟላቱ ተግባር ደግሞ እራሱን የቻለ በመሆኑ በፖሊሲው አልተካተተም። የሀገር ኢኮኖሚ አቅም ግምት ውስጥ እንደሚገባ ይናገራሉ። ከ2007 ዓ.ም ጀምሮ በሀገር አቀፍ ደረጃ ምግብ አጠር በሆኑና በአርብቶ አደሩ አካባቢዎች የምገባ ፕሮግራም እየተካሄደ መሆኑን የሚጠቅሱት አቶ አሸናፊ ክልሎችን በማስተባበር ቁጥራቸው ስምንት መቶ ሺህ የሚጠጋ ተማሪዎች ተጠቃሚ እንደሆኑ አመልክተዋል። በ2010 ዓ.ም በሚኒስቴሩ 289ሚሊየን ብር በጀት ተመድቦ እንደየ ክልሎቹ ተጨባጭ ሁኔታ መከፋፈሉንም አስታውሰዋል። ባለፈው በጀት አመት ላይም በተለይ ከፀጥታ ችግር ጋር በተያያዘ ለተፈናቀሉ የትምህርት ቁሳቁስ ድጋፉ በከፍተኛ ሁኔታ መከናወኑን ገልጸዋል። ለትምህርት ዘርፉ የሚደረገው ድጋፍ የትምህርት ጥራትንም ለማሻሻል ፋይዳው የጎላ እንደሆነና በትምህርት ልማቱ ላይ ግንዛቤ ከመፍጠር ጀምሮ የማገዙ ተግባር ሊጠናከር እንደሚገባም አመልክተዋል።አዲስ ዘመን መስከረም 22/2012 ለምለም መንግሥቱ 